text: Kvindelig præst splitter menighedsråd
  29 oktober 2010 kl. 09.43
  Det giver stadig dønninger i folkekirken, når menighedsråd ansætter kvindelige præster.
  Senest har kirkesanger og kasserer i menighedsrådet i Vorbasse Sogn, Ernst Andersen, valgt at forlade menighedsrådet.
  Flertal blandt menighedsrådene i Skjoldbjerg og Vorbasse har valgt at ansætte Susanne Østbjerg, 29 år, som præst.
  
  Indre Mission imod
  Ernst Andersen og Hans Ravn gik mod ansættelsen. De er begge valgt på Indre Missions liste.
  - Jeg var en del af den uenighed, der var omkring ansættelsen. Men det er ikke en historie, jeg ønsker at blæse op, siger Ernst Andersen, der i Vorbasse er kendt for at sige, at han stopper den dag, der bliver ansat en kvindelig præst, skriver JydskeVestkysten.
  Menighedsrådsformand Karin Kristensen beklager, at Ernst Andersen har valgt at forlade menighedsrådet i Vorbasse.
  